
Persongalleri

Anna og Rise – seriens hovedpersoner, to unge jenter oppvokst på fjellgården Knatten

Ragna – husfrue på Torgilstad Øvre

Torgil – bonde på Torgilstad Øvre, for tiden fengslet for mannedrap

Sverre og Jo – Ragna og Torgils barn; deres tre øvrige barn, Idun, Haldis og Gard, er alle omkommet i ulykker

Hallvard –storebroren til Torgil, og den egentlige arvingen til Torgilstad Øvre

Morten, Eilert, Sigbjørn, Halkjell, Agnes, Eldrid, Bjørg og Ingerid – tjenestefolk ved Torgilstad Øvre

Kristin, Egil, Moa og Guri – tidligere tjenestefolk ved Torgilstad Øvre

Halldor og Siv – bror til Torgil og kona hans, som bor på Torgilstad Midtre

Johanne og Oddlaug – døtrene til Halldor og Siv

Peder og Helga – bror til Torgil og kona hans, som bor på Torgilstad Nedre

Alf – sønn av Peder og Helga; søsteren til Alf, Jørgine, ble drept av Torgil

Torodd og Lisa – venner av Rise og Anna fra bygda

Sivert – en mann Rise og Anna reddet livet til på fjellet, nå en nær venn av søstrene

Edvin –nevøen til Sivert, nå trolovet med Rise

Dorthea og Ulrik Valle – Edvins foreldre

Erle, Elvira og Espen – Edvins søsken

Viljar – nevøen til Ragna, Annas tidligere beiler

Borghild og Knut-Erik – foreldrene til Viljar; Borghild er Ragnas søster. Knut-Erik er omkommet i et ras

Tulla –gift med Even, Viljars bror. Mor til Erik og Vesle-Borghild

Peder Bruun – glassmester på Lillehammer

Valle Dale – advokat på Lillehammer

Amanda – enke som bor i prestegården, tidligere doktorfrue

Aksel – tjenestegutt på prestegården

Lord Sommerville – engelsk lord som pleier å tilbringe sommeren på Torgilstad Øvre, Anna og Rises velgjører

Edel Sommerville – lordens kone

Malcom – ekteparet Sommervilles nevø, Annas nå avdøde ektemann

Poul og Ma Hansson – Malcoms foreldre

Emmy – Malcoms søster

  Torgilstad Øvre




Slik sluttet forrige bok,  Sølvringen:



Rise snudde seg tidsnok til å se at urmakeren prøvde å vende seg bort, men han var for sen. Tønnes hadde sett ham tydelig.

–Det er jo karen som jeg så…

–Jeg tror vi går bort og holder fru Edel med selskap, avbrøt Ragna og trakk med seg urmakeren. –Her er det for mye røyk.

Så snart Ragna og Hartvig snudde ryggen til og forsvant, kom Tønnes nærmere Rise.

–Det er han, jeg er helt sikker. Det er mannen jeg så sammen med presten. Han som snakket om et brev og om eierforholdene på Øvre. Tønnes hevet brynene spørrende. Hadde Rise blitt løst fra alle oppgaver på Øvre? Var hun fri nå…


1

Det luktet røyk og tjære fra mila. Tønnes stod karslig ved kanten og passet på at alt gikk riktig for seg, og Rise tenkte at han så ut til å trives i skogen. Hun var glad for at han hadde valgt tjærebrenning framfor tømmerfløting denne sommeren, for allerede hadde det kommet meldinger om dødsulykker blant fløterne. 1865 så ut til å bli et leit år for dem som drev med fløting.

–Er du sikker? Rise så spent på Tønnes. –Er det den samme karen som snakket med presten om skjøtet på Øvre? Du så at han og presten snakket sammen?

–Jeg både så og hørte dem. Det var den karen der som holdt i papiret og sa noe om at Øvre var kommet på feil hender, og at han hadde beviset.

Rise så etter urmaker Lunde og Ragna, som skyndte seg bort fra mila og stakk seg vekk mellom noen trestammer. De hadde fått det travelt med å komme seg unna, og det var ikke rart. Hartvig Lunde hadde nok ikke regnet med å bli gjenkjent.

–Er du villig til å møte presten sammen med meg og fortelle om det du så? spurte Rise. –Det kan være avgjørende for Øvres skjebne.

–Jeg trodde du gjerne ville slippe ansvaret med å eie gården? Tønnes hevet brynene, og panna rynket seg til et vaskebrett av svarte sotstriper. –Men det er klart jeg vil hjelpe deg. Jeg blir med til prestegården hvis du vil det.

–Takk. Når kan du komme fra her?

–Ikke før om en ukes tid. Vi skal rydde etter denne milebrenningen, og etterpå bygger vi opp en ny mile. Det er vel ikke snakk om så lange stunden?

–Hvis du rir, går det fortere enn om du kjører med kjerre. Men et par dager trenger du nok. Rise ville helst at Tønnes ble med i morgen den dag, for hun var redd for at Hartvig kom til å reise videre så snart som mulig. Hvis urmakeren ikke var til stede sammen med Tønnes og henne selv, ville det være lettere for presten å vri seg unna. Men hun forstod at kameraten måtte passe arbeidet sitt, så hun fikk smøre seg med litt tålmodighet.

–På prestegården eller Øvre?

–Øvre, svarte Rise fort. –Jeg tror det er lettere å få presten til Øvre enn urmakeren til prestegården. Skal vi si om en uke fra i dag?

Tønnes nikket og fikk ikke sagt mer før noen ropte på ham og han måtte løpe. En tjæretønne var full, og en ny skulle settes under renna.

–Jeg rakk ikke å presentere deg. Rise snudde seg unnskyldende mot Edvin.

–Det gjør ingenting. Edvin trakk henne med seg bort fra mila. –Dette var jo litt av et sammentreff. Beviset på at presten snakker usant, er midt blant oss.

–Det kan virke sånn. Og urmakeren så ikke særlig fornøyd ut da han skjønte at han ble gjenkjent.

–Kanskje det er best om du later som ingenting, foreslo Edvin. –Hvis han tror at du ikke er så opptatt av det Tønnes sa, kan det hende han slår seg til ro.

–Ja. Rise bet seg i underleppa og grunnet på hvordan hun skulle klare å få til et tilfeldig møte med presten og urmakeren. –Men det kan hende at det ender med et møte uten urmakeren, og da kan Tønnes slippe å reise helt til Øvre.

Rise gikk mot kjerra der fru Edel satt. De andre hadde samlet seg rundt henne, og alle var overveldet over alt arbeidet som måtte til for å utvinne tjære. Praten gikk høyt og livlig om skogskarene som svettet seg gjennom døgnene uten å sove.

–Nå som det likevel lukter sur røyk og tjære av oss, kan vi spise nista vår her i skogen, foreslo Rise. –La oss gå tilbake til hestene og finne en fin plass ved bekken.

Karene gikk en siste runde rundt mila før de sørget for å få Edel trygt tilbake samme vei som de var kommet. Bakerst i følget gikk Ragna og urmakeren, men de hadde visst ingen hast, for de ble hengende langt etter.

–Tror du de pønsker på noe? hvisket Rise til Edvin da hun ikke lenger kunne se de to. –Kan urmakeren finne på å skade Tønnes for å få ham til å tie?

–Ikke så lenge det er flere karer rundt mila, mente Edvin. –Men det er mye som står på spill for dem…

–Jeg får Morten til å gå etter dem. Rise løp framover og fikk stallkaren i tale. Veldig lavt bad hun ham om å sørge for at alle i følget var samlet, og han gikk straks tilbake for å finne Ragna og urmakeren.

Morten fikk raskt øye på Ragna. Hun kom ruslende etter de andre, men hun var alene. Da han spurte hvor herr Lunde var, fikk han et krast svar tilbake om at urmakeren var ute i et nødvendig ærend.

–Da venter jeg her, så han ikke går seg bort, svarte Morten blidt. –Han er jo ikke kjent i området.

–Jeg tror han klarer seg utmerket. Det er ikke mange veier å velge bort fra mila. Ragna så irritert på Morten, men hun kunne vanskelig bli sint bare fordi stallkaren ville være hjelpsom. –Jeg går i alle fall videre, og jeg er ikke redd for å rote meg bort.

Morten overhørte det siste, og da frua motvillig fulgte etter de andre, gikk han selv tilbake til mila.

Der så han Hartvig Lunde som småløp rundt den digre, brennende vedhaugen. Hva var det han drev med? Men før Morten skjønte hva som var i ferd med å skje, satte urmakeren opp farten og løp mot Tønnes, som pirket i mila med en lang stokk. Øyeblikket etter dyttet han Tønnes over ende så gutten falt inn mot milehaugen.

Morten spurtet fram for å hjelpe, men da fikk urmakeren øye på ham, og grep snarrådig Tønnes i armen for å hjelpe ham opp.

–Hva i helsike er det du driver med? brølte Morten og hjalp til med å redde Tønnes fra varmen. Gutten hadde klart seg bra, men han holdt den ene hånden mot kinnet, og det var tydelig at han hadde vondt.

–Jeg er lei meg, stotret Hartvig. –Dette var veldig klønete av meg. Jeg mente ikke…

–Det gjorde du vel, brøt Morten ham av. –Jeg så da at du dyttet Tønnes i mila med vilje. Et kort øyeblikk målte de to karene hverandre med blikket, men Hartvig visste at han ikke kom til å vinne en nevekamp med Morten.

–Hvis det så slik ut, skjønner jeg at du er sint, sa han avvergende. –Men jeg hadde ingen anelse om at det skulle gå slik. Jeg fikk bare den dumme tanken om å måle omkretsen av mila. Jeg vet omtrent hvor lange skritt jeg tar når jeg løper lett, men glemte visst å se meg for.

Morten fnyste og snudde ryggen til. Bymannen var ikke verdt så mye som et blikk. Men han forstod at det ikke var uten grunn at Rise hadde bedt ham om å gå tilbake.

–Det er brent hull i jakka di, og du har fått et stygt brannsår. Morten så bekymret på Tønnes. –Løp bort og øs litt kaldt vann over kinnet. Er det bra ellers?

–Alt er greit, mumlet Tønnes og grep den lange stokken før han kastet et anklagende blikk mot urmakeren.

–Skal du være med i følget vårt, får du holde deg sammen med de andre. Morten gav Hartvig en dytt bort fra mila. –Ingen av oss ønsker at denne utflukten skal ende med død og fordervelse.

–Jeg tenkte bare at det kunne vært artig å lage et ur, et solur, like stort som mila. Urmakeren gikk lydig foran Morten. –Det var dumt av meg, jeg skjønner det.

Morten svarte ikke, bare satte opp farten så den andre måtte gå fortere. Men han lurte veldig på hvorfor Ragnas venn var ute etter Tønnes. Den gutten hadde vel aldri gjort noen fortred.

–Bordet er dekket, mine herrer! En glad kvitring fra lorden reddet Morten fra å fortelle urmakeren hva han mente om ham. Istedet smilte han tilbake til selskapet og skyndte seg bort til bekken.

Fru Edel satt i stolen sin mens de andre hadde slått seg ned på store ullpledd. Også Ragna satt på et pledd med skjørtet dandert sirlig om leggene, og hun gjorde straks plass til Hartvig. Rise og Edvin løftet ut av matkurvene, og snart satt alle og gomlet på en godbit. Agnes hadde sendt med røkte rypebryst, speket kjøtt og mjukbrød, og det var ingenting å utsette på maten.

–Sånn er det å vandre i fjellene, mumlet lorden fornøyd og så på Edel. –Vi slår oss ned og spiser der vi er når vi blir sultne.

Morten smilte og blunket til Rise. Han hadde fulgt lord Sommerville på mange turer, og det var ikke få skinn lorden forlangte å ha under seg når han skulle sitte på bakken. Lorden var en mann som likte å ha det bekvemt, og det hadde følget hans erfart mange ganger. De første årene hadde han insistert på å ha med seg kløvhest opp på toppene, for det var mye utstyr som måtte til når han skulle vandre i fjellet. Mye mer enn han klarte å bære selv. Blant annet brukte han å ha med seg egg når de skulle overnatte. Hvis det ikke var egg til frokost, ble det en særdeles dårlig start på dagen. Men de siste årene hadde han slakket på kravene, og han var blitt ganske fortrolig med å slenge seg ned i lyngen for en hvil.

–Men dette er jo vidunderlig, kvitterte fru Edel. Hun hadde friske roser i kinnene, og øynene glitret tilfreds. –Her i skogen er det i alle fall lunt. Oppe på fjellet kan jeg tenke meg at det må være vanskelig å finne le.

Lorden overtok straks og fortalte om strabasiøse turer til høye topper, og Rise unte ham den lille stunden med selvskryt. Jo mer hun tenkte på hemmeligheten han hadde levd med i alle år, jo sikrere ble hun på at han hadde sonet straffen sin og vel så det. Han kom aldri til å få noen form for oppreising, slik Alice kanskje kunne få.

Mens praten gikk om fjellturer og tjæremiler, merket Rise seg at Ragna og Hartvig snakket lavt sammen. Og da Morten litt senere fortalte henne hva som hadde skjedd ved mila, ble hun skremt. Hvis Tønnes på noen måte var i fare, var det på grunn av henne og Øvre.

–Edvin og jeg passer på urmakeren, bestemte Morten. –Vi slipper ham ikke av syne før vi er tilbake på Øvre.

Edvin nikket samtykkende, og det beroliget Rise litt. Men hun var svært usikker på hva Ragna og Hartvig tenkte. Begge skjønte nok at planen deres var i ferd med å slå sprekker, og kjente hun frua rett, var ikke hun den som gav seg uten kamp.

–Rise, kan du ikke synge for oss? En liten stubb. Det er så lenge siden.

Rise rettet oppmerksomheten mot gjestene og overlot til Morten og troloveden å passe på urmakeren. Morten hadde ikke stilt ett eneste spørsmål når det gjaldt Hartvig, og det satte Rise pris på. Det var ikke tid for lange forklaringer akkurat nå.

–Jeg skulle vel ha sunget en huldrelåt her inne i skogen, spøkte Rise og stilte seg ved siden av stolen til Edel. –I stedet får det bli en bånsull.

So ro rugge,

gjera bånet vugge,

gjera bånet nye sko,

rondastakk og trøye god

og ei litol huve.

Edvin holdt pusten og stirret betatt mot Rise. Klokkeklare fløyelstoner smøg seg rundt trestammene og kjærtegnet bekken før de steg mot himmelen og forsvant over tretoppene. Et kort øyeblikk tenkte han forskrekket at det var selve huldra han skulle ekte, men da Rise slo over i en annen takt, og teksten ble mer underfundig, smilte han lykkelig. Han så for seg Rise syngende ved vogga, omgitt av mange unger. De skulle fylle huset med barn og sang, og Rise kom til å bli en kjærlig mor som alltid hadde en trall på lur.

Tjuv og kjeltring fly din vei

straffen kan bli veldig lei

snart skal alt for dage

ingen mere plage

De engelske skjønte ikke teksten, og de satt alle med smil om munnen og gledet seg over sangen. Edvin, derimot, kastet et usikkert blikk på Ragna og urmakeren da Rise avsluttet med et varsel –Ragna lente seg mot Hartvig og hvisket noe som fikk karen til å knipe øynene sammen.

Rise så ikke engang i deres retning, tok bare imot en strøm av rosende ord fra lorden og fru Edel før hun spurte: –Er alle klare for å reise tilbake til losjiet? Det var langt på dag, og hun syntes de hadde vært lenge nok i skogen. Alle hadde fått et godt innblikk i tjærebrenning, og nå kunne de trenge å sitte i gode stoler og nyte en stille aften. Det var et godt stykke tilbake til losjiet, så innen de nådde fram, ville det være sen kveld.

For å ha kontroll med Hartvig sørget Morten for at vogna med Ragna og urmakeren kom som nummer to i følget.  Men det var lite trolig at urmakeren kom til å gjøre mer ugagn nå som de fjernet seg fra Tønnes og mila.

Humøret var godt, og det ble ropt mange artigheter mellom vognene da de reiste nedover dalen. Både Rise og Edvin gledet seg over dagen, og de var glade for at ingen så ut til å ha gått lei hestevognene.

Men da de kom til losjiet, klarte Ragna å lage misstemning. Hun var særdeles lite fornøyd over værelset hun hadde fått tildelt. Sengetøyet var ikke nok glattet, og det var skittent på gulvet, dessuten fantes det ikke speil der.

Rise tilbød seg øyeblikkelig å bytte rom med henne, for tilfeldighetene ville det slik at alt var i perfekt stand der Rise skulle sove. Edvin, Hartvig, Georg og Morten måtte dele et rom, og den eneste som mislikte dette, var urmakeren. Men han våget ikke å si imot, så det ble slik.

Etter en sen kveldsverd og litt småprat rundt bordet gikk selskapet til sengs. Karene var skjønt enige om at det hadde vært interessant å se en mile i drift, og kvinnene samtykket. Itillegg hadde damene hatt glede av å studere de barske karene som passet mila, men det var det ingen av dem som sa høyt.

Sommerkvelden var lys og mild da roen senket seg over skysstasjonen. Det var stille, og ingen sene reisende kom larmende inn og ville ha en seng. De fleste sovnet fort, i en eim av tjære og røyklukt fra klærne. Men i værelset der karene lå, var det to som fortsatt var våkne da en klokke slo ett slag.

Edvin lå på ryggen og lyttet til den jevne pusten til Georg. Lordens tjener hadde sovnet med det samme han la hodet på puta. Han var vel ikke vant med så lange kjøreturer og så mye enkelt uteliv, tenkte Edvin med et smil. Fra senga til urmakeren, derimot, var det ikke en lyd å høre, og Edvin var sikker på at mannen lå like våken som ham selv. Kanskje Hartvig også lå og grunnet over alt han hadde opplevd på denne utflukten?

Det hadde vært nok av hendelser og nye oppdagelser for Edvin. For det første var det Rises tanke om å ta med seg alle gjestene langt inn i skogen for å vise dem en haug brennende ved. Det var et modig og uvanlig påfunn, men han likte det. Så hadde han blitt dyktig overrasket over sangstemmen hennes. Den var jo en ren gudegave. Videre måtte han beundre henne for det gode humøret, og for den naturlige måten hun behandlet lorden og følget på. Selv om hun hadde Ragnas øyne på seg hele tiden, lot hun seg ikke forstyrre. Og når han visste hvilken trussel urmakeren og Ragna utgjorde, var det uforståelig at Rise klarte å oppføre seg så rolig.

Edvin pustet litt raskere bare han tenkte på Rise. Hun var så… perfekt. Hun var alt han kunne ønske seg: humørfylt, driftig, kvikk, uredd og frisk. Hun var kvinnelig, men hun kunne også håndtere et gevær. Han gledet seg virkelig til å presentere henne for familien senere i sommer.

Plutselig ble han revet ut av tankene da det kraslet i sengetøy borte hos urmakeren, og han så at Hartvig reiste seg fra senga. Fyren var fullt påkledd, og nå strøk han en hånd gjennom håret før han listet seg mot døra. Edvin var også snart på beina og fulgte etter. Det kunne godt hende at urmakeren bare skulle ut i et nødvendig ærend, eller at han tenkte seg over til Ragna på et nattlig besøk, men det var best å følge med. Edvin visste at karen ikke var til å stole på.

Det var merkelig hvor delaktig han følte seg i det som skjedde rundt Øvre, tenkte Edvin da han lukket døra bak seg og ble stående og lytte. Det var som om han hadde kjent Rise i en evighet, og Øvres skjebne opptok ham nesten like mye som den opptok troloveden. Når han så hvordan Rise kjempet mot lureri og listige sammensvergelser, ble han revet med i kampen om rettferdighet. Det var opplagt at Ragna ikke skulle få Øvre hvis hun ikke hadde krav på gården.

Natten var lys. På tunet hørte han listende skritt som beveget seg mot stallen, og han ruslet etter. Stalldøra stod på gløtt da han nådde fram, og han hørte at det raslet i seletøy. Hvis urmakeren hadde tenkt seg ut på tur på denne tiden, var det i alle fall ikke med gode hensikter.

Edvin kremtet, stakk hendene i lommene og slentret inn i stallen. Det dampet varmt fra hestene, og det knirket i plankene da dyra skiftet tyngden fra én side til en annen. Et par hingster var så høye at de subbet hodet mot taket, og digre hestepærer lå i midtgangen. Edvin lurte på hvorfor noen av hestene stod i stallen når sommernatten var mild og lys og det fantes en stor hamnehage utenfor.

–Er det flere som ikke får sove? Edvin gikk mot det andre spiltauet, der han så en skikkelse oppe ved hodeenden. –Fin gamp, dette.

–Altfor fin til å stå inne, mumlet urmakeren. Han stod med et hodelag i hånden. –Hesten burde være ute.

–De har nok en grunn til å holde ham inne, og det er ikke en av våre hester, vel?

–Den er kraftig og trenger plass, svarte Hartvig. –Jeg liker ikke hester i spiltau.

–Du har kanskje egen hest i Christiania? Edvin syntes urmakeren virket usikker.

–Nei, der benytter jeg meg av leievogner. Hartvig sukket og gikk ut av spiltauet. Han hadde ingen god forklaring på hvorfor han skulle ut med hesten midt på natten, så han gav opp planen sin om å finne Tønnes. Istedet måtte han prøve å redde troverdigheten. –Du har nok rett i at jeg ikke bør blande meg opp i skysstasjonens stell av hestene. Han smilte og hengte fra seg hodelaget. –Det var bare et plutselig innfall.

–Hvordan er livet i byen? spurte Edvin mens han gikk mot stalldøra. –Går handelen godt?

–Takk, for min egen del kan jeg ikke klage. Urmakeren svarte motvillig, men han hadde ingen grunn til å være uhøflig mot Edvin. –Alle vil ha ur, og mange trenger å reparere gamle urverk. Jeg har nok å gjøre.

–Handler du mye med utlandet?

–Litt. IEngland er det mange gode klokkemakere, og i den siste tiden har jeg solgt et par veggur, såkalte tavern clocks, laget av en kjent klokkemaker som heter James Tregent. Det er selvfølgelig de færreste som har råd til slik luksus.

De tok veien gjennom havnehagen, der fem hester ruslet i den andre enden, og urmakeren tenkte at han kunne prate seg bort fra pinlige spørsmål hvis Edvin bare ble interessert nok.

–Det interessante med vertshusklokkene er at mange av dem har ankergang, fortsatte Hartvig. –Kjenner du til begrepet?

–Jeg er redd for at jeg ikke er så kjent med urverk, sa Edvin. Han forstod godt hvorfor den andre skravlet som en foss, men det var bare fint at urmakeren pratet og at tiden gikk, for så fikk ikke Hartvig anledning til å ri ut.

–Ankergang betyr at pendelen som driver urverket, slår fram og tilbake, som et anker. Interessant. Meget interessant.

–Da har du sikkert mye å snakke med lorden om, mente Edvin. –Jeg forstår at du har mange velstående kunder.

–Å, det er nå alle mulige folk som kommer innom. Men én ting er sikkert, og det er at du finner ikke billige fanteur hos meg. Å kjøpe ur av en fant er det samme som å kaste bort skillingen.

Edvin og urmakeren styrte skrittene mot en planke som var lagt oppå to kubber, og satte seg. Gresset var fullt av dogg, og en slørete dis lå over jordene. Hadde han vært hjemme, tenkte Edvin, ville det vært fjorden som skjulte seg under disen, og lyden av småbølger mot land hadde holdt natten i hånden. Her var det kun en svak sus fra elva i dalbunnen som bysset folk i søvn.

–Urene på Øvre, jeg regner med at du har laget dem selv? Edvin så ut over landskapet da han spurte. Han hadde beundret urene, og det var utsøkt arbeid.

–Ja. Ragna ville det slik. Jeg er stolt av det jeg har levert, og hun har en liten formue gjemt i disse urene. De er laget til og for henne alene.

–Det er klart. Jeg forstår det slik at det er frua på Øvre som har betalt av egne midler, og da er det ingen tvil om eierforholdet. Edvin jattet med, for han ville nødig ende i en hissig ordveksling.

–Hun eier mye mer, mumlet Hartvig. –Det er Ragna som har bygget opp Øvre. Sant å si er det en stor synd at hun ikke blir verdsatt.

Edvin svarte ikke, for hva skulle han si? Han ville ikke røpe at han visste om erklæringen og kravet fra Ragna, så han nøyde seg med et svakt nikk. Strengt tatt var det vel Torgil som hadde bygget opp gården, men det var det ikke verdt å nevne. Han valgte heller å fortsette å prate om ur og urverk.

–Når det gjelder urene, så må de kanskje justeres iblant? Jeg mener i forhold til riktig tid?

–Nettopp. Det er derfor jeg ofte legger reisene mine til disse kanter. Med så mange verdifulle ur i huset er det en skam om de viser feil tid. Hartvig var glad for å kunne fortsette den ufarlige samtalen. –Jeg passer alltid på å stille urene når jeg er på Øvre.

–Du har vel god oversikt over tidsforskjellene, tenker jeg.

–Det har jeg. Men som alle andre er jeg også avhengig av den offisielle almanakken. Urmakeren smilte og lirte av seg et kjent ordtak. –Den som lever uten religion og almanakk, han lever på slump.

–Sant, sant. Med det er litt plundrete med lokaltid, sukket Edvin. –Om Norge, aller helst hele verden, var inndelt i felles tidssoner, hadde alt vært lettere. Som det er i dag, blir det mye å tenke på om vi forflytter oss. Og du som reiser så mye, må jo stadig stille uret.

–Du har store tanker, unge mann. Hartvig snudde seg og så overrasket på den unge vestlendingen. Karen var visst ikke så dum. –Slik det er i dag, er det fire minutters tidsforskjell mellom Christiania og Drammen, og tjueto minutter mellom Christiania og Bergen. En felles tid hadde nok vært å foretrekke. Men en felles tid for hele verden kan vi vel bare drømme om.

Hartvig gjespet og strøk en hånd gjennom luggen. Imorgen måtte han forklare for Ragna at han ikke hadde lyktes med å oppsøke Tønnes i løpet av natten. Men Edvin, fiskeren fra Skjolden, var faktisk en hyggelig kar. Og etter samtalen å dømme trodde ikke Hartvig at karen visste noe om den dragkampen som utspilte seg mellom Rise og Ragna.

–Skal vi prøve å få oss en blund før morgonverd? Hartvig så på lommeuret og mente at de kunne rekke noen timers søvn.

–Tja, det er verdt å prøve i alle fall. Edvin ville ikke gi inntrykk av at han var stuptrøtt, i tilfelle den andre prøvde å lure ham. Men urmakeren gikk med raske skritt like opp på værelset, og før Edvin våget å slippe søvnen til, snorket det fra senga under vinduet…

// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;






cover.jpg
norskeromanserier.no

(felivoser

BOK
18

Endelig din
|






schibsted-logo-ny.gif






fjellroserkart.jpg






